༼༡༢༩༽
༈སྒྲོལ་དཀར་གྱི་ཚེ་སྒྲུབ་སྙིང་པོ་གསལ་ཞེས་བྱ་བ་བཞུགས་སོ། །
སྐྱབས་འགྲོ་སེམས་བསྐྱེད་སྔོན་དུ་སོང་ནས། ཨོཾ་སྭ་བྷཱ་ཝ་ཤུདྡྷཿསརྦ་དྷ་རྨཱ་སྭ་བྷཱ་ཤུདྡྷོ྅ཧཾ། ཆོས་ཐམས་ཅད་རང་བཞིན་མི་དམིགས་པ་སྟོང་པ་ཉིད་ཀྱི་ངང་ལས། པདྨ་དཀར་པོ་འདབ་མ་བརྒྱད་པ་ལྟེ་བ་མུ་ཁྱུད་དང་བཅས་པའི་སྟེང་དུ་ཟླ་བའི་དཀྱིལ་འཁོར་ལ་གནས་པའི། རང་རིག་པའི་ངོ་བོ་ཏཱཾ་ཡིག་དཀར་པོ་དྲི་མ་མེད་པ་ལས་འོད་ཟེར་འཕྲོས། འཕགས་པ་མཆོད། སེམས་ཅན་ཐམས་ཅད་ཀྱི་སྡིག་སྒྲིབ་སྦྱངས། ཐུགས་རྗེ་བྱིན་རླབས་དང་ཚེ་དཔལ་མ་ལུས་པ་བསྡུས། ས་བོན་ལ་ཐིམ་པ་ཡོངས་སུ་གྱུར་པ་ལས། རང་ཉིད་བཅོམ་ལྡན་འདས་མ་ཡིད་བཞིན་འཁོར་ལོ་སྐུ་མདོག་དཀར་མོ་མཆོག་ཏུ་ཞི་བའི་ཉམས་དང་ལྡན་པ། ཕྱག་གཡས་མཆོག་སྦྱིན་དང་། གཡོན་མཐེབ་སྲིན་སྦྱར་བའི་བར་དུ་ཨུཏྤལ་དཀར་པོ་ཡལ་འདབ་རྒྱས་པ་ཐུགས་ཀར་འཛིན་པ། ལྷ་རྫས་ཀྱི་ན་བཟའ་དང་། རིན་པོ་ཆེའི་རྒྱན་དུ་མས་སྤྲས་ཤིང་། ཟླ་བའི་གདན་ལ་རྡོ་རྗེ་སྐྱིལ་ཀྲུང་གིས་བཞུགས་པ། ཟླ་བའི་རྒྱབ་ཡོལ་དང་ལྡན་པའི་སྤྱི་བོར་ཨོཾ། མགྲིན་པར་ཨཱཿཐུགས་ཀར་ཧཱུཾ། ཐུགས་ཀའི་དབུས་སུ་ཟླ་བ་ལ་གནས་པའི་ཏཱཾ་གྱི་འོད་ཟེར་གྱིས། བསྒོམས་པ་དང་འདྲ་བའི་ཡེ་ཤེས་པ་སྤྱན་དྲངས། ཛཿཧཱུཾ་བཾ་ཧོཿགཉིས་སུ་མེད་པར་གྱུར། སླར་ཡང་ས་བོན་གྱི་འོད་ཀྱིས་དབང་གི་ལྷ་རིགས་ལྔ་སྤྱན་དྲངས། བདུད་རྩིའི་ཆུས་དབང་བསྐུར། དྲི་མ་དག་ཆུ་ལྷག་མ་ཡར་ལུད་པ་ལས། འོད་དཔག་མེད་ཀྱི་དབུ་རྒྱན་པར་གྱུར། རང་གི་སྙིང་གར་ཡིད་བཞིན་འཁོར་ལོ་དཀར་པོ་རྩིབས་བརྒྱད་ལྟེ་བ་མུ་ཁྱུད་རིམ་པ་བཞི་པའི་དབུས་སུ། ཨོཾ་ཧའི་བར་དུ་རང་དང་བསྲུང་བྱའི་མིང་གི་ཡི་གེ་རྩིབས་རྣམས་ལ་ཏཱ་རེ་ཏུཏ་ཏཱ་རེ་ཏུ་རེ་སྭཱ་ཧཱ། ཕྱི་ཡི་མུ་ཁྱུད་ནང་མ་ལ་ཨཱ་ལི་གཡོན་སྐོར། བར་པ་ལ་ཀཱ་ལི་གཡས་བསྐོར། ཕྱི་མ་ལ་ཡེ་དྷརྨཱ་གཡས་སུ་བསྐོར་བ་རྣམས་ལས་འོད་ཟེར་དཀར་པོ་འཕྲོས་པས། མཁྱེན་བརྩེ་ནུས་མཐུ་བྱིན་རླབས་རྩི་བཅུད་རོ་ནུས་ཚེ་དཔལ་ལོངས་སྤྱོད་འབྱོར་པ་མ་ལུས་པ་བཀུག་སྟེ། འཁོར་ལོ་དང་ཡིག་འབྲུ་རྣམས་ལ་ཐིམ་པས་འཆི་བ་མེད་པ་ཚེ་དང་རྡོ་རྗེ་ལྟ་བུའི་སྲོག་ཐོབ་པར་གྱུར་ཞེས་དམིགས་ཤིང་། ཨོཾ་ཏཱ་རེ་ཏུཏྟ་རེ་ཏུ་རེ་མ་མ་ཨ་ཡུར་ཛྙཱ་ན་པུཎྱེ་པུཥྚིཾ་ཀུ་རུ་སྭཱ་ཧཱ། ཞེས་བཟླས་པས་ཚེའི་དངོས་གྲུབ་ཐོབ་པའི་མཚན་མ་ཉེ་བར་མཐོང་ངོ་། ། ཐུན་མཚམས་སུ་མཆོད་ཅིང་བསྟོད་ལ། དགེ་བ་བསྔོ་ཞིང་སྨོན་ལམ་བཏབ། ལྷའི་ང་རྒྱལ་གྱིས་སྤྱོད་ལམ་གྱི་རྣལ་འབྱོར་བྱའོ། ། ཞེས་པ་འདི་ཡང་སྙིང་པོའི་བསྟན་པ་རིན་པོ་ཆེ་ལ་བརྩོན་པ་ལྷུར་ལེན་ཞིང་། ཡོན་ཏན་དང་ལྡན་པ་ཆོས་མཛད་རིན་ཆེན་ཉི་མས་བསྐུལ་བ་ལས། འབྲི་གུང་བྱ་བྲལ་བས། བསམ་ཡས་དབུ་རྩལ་ཕོ་བྲང་དུ་བྲིས་པའོ། ། ། །། ལན་གཅིག་ཞུས་སོ།